**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

 **ՕՐԵՆՔԸ**

**«****ԻՐԱՎԱԲԱՆԱԿԱՆ ԱՆՁԱՆՑ ՊԵՏԱԿԱՆ ԳՐԱՆՑՄԱՆ, ԻՐԱՎԱԲԱՆԱԿԱՆ ԱՆՁԱՆՑ ԱՌԱՆՁՆԱՑՎԱԾ ՍՏՈՐԱԲԱԺԱՆՈՒՄՆԵՐԻ, ՀԻՄՆԱՐԿՆԵՐԻ ԵՎ ԱՆՀԱՏ ՁԵՌՆԱՐԿԱՏԵՐԵՐԻ ՊԵՏԱԿԱՆ ՀԱՇՎԱՌՄԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ՄԱՍԻՆ**

 **Հոդված 1.** «Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» 2001 թվականի ապրիլի 3-ի ՀՕ-169 օրենքի (այսուհետ՝ Օրենք) 26-րդ հոդվածում՝

1) 6-րդ մասի երկրորդ նախադասությունում «ստորաբաժանման անվանումը» բառերից հետո լրացնել «, գտնվելու վայրը (փոստային հասցեն)» բառերը,

2) 16-րդ մասում «մշտապես գործող ղեկավար մարմնի անդամների վերաբերյալ տեղեկությունները (անունը, ազգանունը, անձնագրային տվյալները, հանրային ծառայությունների համարանիշը» բառերից հետո լրացնել «կամ հանրային ծառայության համարից հրաժարվելու մասին տեղեկանքի համարը, մշտապես գործող ղեկավար մարմնի անդամի լիազորությունները ստանձնելու, դադարեցնելու կամ դադարելու տարին, ամիսը և օրը, բնակության (հաշվառման) վայրի հասցեն, ինչպես նաև կապի միջոցները՝ էլեկտրոնային փոստի հասցեն և հեռախոսահամարը, ֆաքսը, եթե այդպիսիք ներկայացվել են գործակալություն» բառերը,

3) 16-րդ մասը լրացնել նոր՝ երկրորդ նախադասությամբ.

«Պետական գրանցման դիմումին կցվում են սույն մասում նշված տեղեկությունները հիմնավորող փաստաթղթերը, ներառյալ՝ կուսակցության համագումարի որոշումը»։

**Հոդված 2.** Օրենքի 39-րդ հոդվածը լրացնել նոր՝ 3.2-րդ և 3.3-րդ մասերով.

«3.2. Կուսակցության մշտապես գործող ղեկավար մարմնի կազմի փոփոխության դեպքում ներկայացվում է կուսակցության համագումարի որոշումը մշտապես գործող ղեկավար մարմնի անդամի ընտրության վերաբերյալ, կուսակցության մշտապես գործող ղեկավար մարմնի անդամի լիազորությունները վաղաժամկետ դադարեցնելու կամ դադարելու դեպքում՝ հիմնավորող փաստաթղթեր և անհրաժեշտ տեղեկություններ (համագումարի որոշում, հրաժարականի դիմում, համագումարի կողմից ընտրության, լիազորությունը դադարեցնելու կամ դադարելու տարին, ամիսը, օրը), մշտապես գործող ղեկավար մարմնի նոր անդամի անունը, ազգանունը, անձնագրային տվյալները, հանրային ծառայությունների համարանիշը կամ հանրային ծառայության համարից հրաժարվելու մասին տեղեկանքի համարը, բնակության (հաշվառման) վայրի հասցեն, կապի միջոցները՝ էլեկտրոնային փոստի հասցեն և հեռախոսահամարը, ֆաքսը։ Դիմումին կցվում է նաև պետական տուրքի վճարումը հավաստող փաստաթուղթը»։

3.3. Կուսակցության մշտապես գործող ղեկավար մարմնի ղեկավարի կամ մշտապես գործող ղեկավար մարմնի ղեկավարի պաշտոնակատարի կամ մշտապես գործող ղեկավար մարմնի կողմից լիազորված անձի փոփոխության դեպքում ներկայացվում են կուսակցության համագումարի որոշումը, մշտապես գործող ղեկավար մարմնի որոշումը, ինչպես նաև տեղեկություններ մշտապես գործող ղեկավար մարմնի ղեկավարի կամ մշտապես գործող ղեկավար մարմնի ղեկավարի պաշտոնակատարի կամ մշտապես գործող ղեկավար մարմնի անունից հանդես գալու համար լիազորված անձի մասին (անունը, ազգանունը, անձնագրային տվյալները, հանրային ծառայությունների համարանիշը կամ հանրային ծառայության համարից հրաժարվելու մասին տեղեկանքի համարը, բնակության (հաշվառման) վայրի հասցեն, կապի միջոցները՝ էլեկտրոնային փոստի հասցեն և հեռախոսահամարը, ֆաքսը։ Դիմումին կցվում է նաև պետական տուրքի վճարումը հավաստող փաստաթուղթը»:

 **Հոդված 3.** Օրենքի 60.3-րդ հոդվածի 6-րդ մասը լրացնել նոր՝ երրորդ նախադասությամբ.

«Կուսակցությունների մասին» սահմանադրական օրենքով և «Կոռուպցիայի կանխարգելման հանձնաժողովի մասին» օրենքով նախատեսված՝ կուսակցությունների տարեկան հաշվետվությունների պարտադիր աուդիտի իրականացման նպատակով հայտարարվող բաց մրցույթին մասնակցող աուդիտորական կազմակերպությունների իրական շահառուների վերաբերյալ հայտարարագիրը լրացնում և ստորագրում է մրցութային առաջարկները ներկայացնող անձը, իսկ որպես հայտարարագիրը ներկայացնող անձ լրացվում են այն ֆիզիկական անձի տվյալները, որը ստորագրում է մրցութային առաջարկում ներառվող փաստաթղթերը»։

**Հոդված 4.** **Եզրափակիչ մաս**

**1.** Սույն օրենքն ուժի մեջ է մտնում պաշտոնական հրապարակման օրվան հաջորդող օրվանից: